text: Sønderborg-advokat får kæmpebøde
  09 november 2015 kl. 14.15
  Advokat kaldte voldtægtsofre kropsduer. Det koster ham 150.000.
  Advokat Hans Boserup fra Sønderborg har fået en bøde på 150.000 kr. af advokatnævnet.
  På Facebook skrev Hans Boserup bl.a. om to voldtægtsofre, at ”pigerne, og de piger, der støtter dem, på FB mest præsenterer sig som lækre kropsduer, der virker, som ønsker de at blive spist", skriver ritzau.
  Boserup var advokat for voldtægtsmanden, som fik fem års fængsel og en betinget udvisning.
  Det er ikke første gang, Hans Boserup har fået en bøde.
  Eksempelvis er han idømt en bøde på 50.000, for på Facebook at have beskyldt en pige og hendes mor for at have løjet i retten. Han har også fået bøder på 30.000 og 100.000 bl.a. for at have filmet ved et retsmøde trods et fogedforbud.
  